C 180/4
(8)
MT
Il-Ġurnal Uffiċjali tal-Unjoni Ewropea
23.5.2023
Sabiex iwieġbu għaż-żieda fil-prezzijiet tal-enerġija, l-Istati Membri taż-żona tal-euro ħadu miżuri ta’ emerġenza stmati li jirrappreżentaw 1,25 % tal-PDG fl-2022 u sa 1 % fl-2023, bit-tnaqqis mistenni jiddependi fuq l-iżviluppi fil-prezz tal-enerġija u fuq ir-roll-back ippjanat tal-miżuri relatati.
Abbażi tat-Tbassir Ekonomiku tal-Ħarifa 2022 tas-servizzi tal-Kummissjoni, il-miżuri li ttieħdu sa issa għandhom l-għan ewlieni li jtaffu ż-żidiet fil-prezzijiet, u medja ta’ 20 % biss huma miżuri mmirati għall-introjtu.
Hemm bżonn li tiġi limitata l-ispiża fiskali ta’ tali miżuri ta’ appoġġ, filwaqt li jitqies l-impatt distributtiv tagħhom bejn il-kategoriji tal-introjtu, l-impatt fuq id-domanda għallenerġija u l-investiment fit-tranżizzjoni ekoloġika, id-distorsjonijiet possibbli għas-suq uniku u l-effetti konsegwenzjali negattivi fost l-Istati Membri.
Għal dak il-għan, huwa importanti li jintlaħaq qbil dwar approċċ komuni.
B’mod partikolari, jista’ jiġi esplorat mudell ikkalibrat sew tal-ipprezzar tal-enerġija fuq żewġ livelli, fejn il-konsumaturi vulnerabbli jibbenefikaw minn prezzijiet regolati sa ċertu livell ta’ konsum, u skemi oħra li jiksbu objettivi simili, filwaqt li jitqiesu l-karatteristiċi nazzjonali.
Barra minn hekk, jista’ jkun hemm riflessjoni fir-rigward ta’ modi xierqa biex jitnaqqas l-appoġġ hekk kif jonqsu l-pressjonijiet fuq il-prezzijiet tal-enerġija.
Minbarra l-miżuri temporanji tal-enerġija, l-investiment pubbliku u privat jista’ jgħin biex jissaħħu s-sigurtà u l-indipendenza talenerġija u t-tranżizzjoni ekoloġika.
Sa mill-kriżi finanzjarja globali, iż-żona tal-euro ilha tbati minn livelli baxxi ta’ investiment kemm privat kif ukoll pubbliku.
Il-passi ta' politika meħuda b'rispons għall-kriżi tal-COVID-19, bl-appoġġ eċċezzjonali ta' NextGenerationEU, għenu biex jinżamm il-livell ta' investiment pubbliku, b'impatt pożittiv fuq it-tkabbir potenzjali, speċjalment fl-Istati Membri bl-ogħla piż tad-dejn pubbliku.
Aktar investiment privat u pubbliku, b'mod partikolari permezz talimplimentazzjoni tal-pjanijiet għall-irkupru u r-reżiljenza, tal-programmi tal-politika ta' koeżjoni, u tal-pjanijiet nazzjonali għall-enerġija u l-klima li għandhom jiġu aġġornati mill-Istati Membri sa Ġunju 2023, huwa kritiku għat-tkabbir sostenibbli u koeżiv u biex tinkiseb it-tranżizzjoni ekoloġika u diġitali.
(9)
Fid-9 ta’ Novembru 2022, il-Kummissjoni ppubblikat komunikazzjoni dwar l-orjentazzjonijiet għal riforma tal-qafas ta’ governanza ekonomika tal-UE biex tittejjeb l-effettività tas-sorveljanza ekonomika u l-koordinazzjoni tal-politika fl-Unjoni.
Dik il-komunikazzjoni għandha l-għan li tiddefinixxi arkitettura aktar sempliċi u integrata għassorveljanza makrofiskali biex tiġi żgurata s-sostenibbiltà tad-dejn u jiġi promoss it-tkabbir sostenibbli u inklużiv.
L-elementi ewlenin ta’ dik il-komunikazzjoni għandhom l-għan li jissimplifikaw il-qafas, itejbu s-sjieda nazzjonali u jsaħħu l-infurzar.
Dik il-komunikazzjoni tipproponi li t-trajettorji fiskali jkunu stipulati fuq pjanijiet fiskalistrutturali fuq terminu medju proposti mill-Istati Membri, f’qafas komuni trasparenti tal-Unjoni.
Dawk il-pjanijiet, li jkunu adottati mill-Kunsill, ikunu jiġbru flimkien l-impenji fiskali, ta’ riforma u ta’ investiment li jappoġġaw is-sostenibbiltà tad-dejn u t-tkabbir sostenibbli u jirriflettu l-prijoritajiet tal-Unjoni u dawk nazzjonali.
L-impenji ta’ riforma u investiment fil-pjan nazzjonali fiskali-strutturali ta’ terminu medju, ikunu jippermettu perjodu itwal ta’ aġġustament fiskali.
Filwaqt li jinżammu l-valuri ta’ referenza tat-Trattat ta’ 3 % tal-PDG għad-defiċit u 60 % tal-PDG għad-dejn, il-qafas ikun jiddependi fuq sorveljanza aktar ibbażata fuq ir-riskju ffukata fuq is-sostenibbiltà tad-dejn.
Fir-rigward talproċedura ta' żbilanċ makroekonomiku, huwa importanti li l-iżbilanċi makroekonomiċi jkomplu jiġu indirizzati b'mod koordinat u bbilanċjat.
Il-komunikazzjoni tal-kummissjoni tipproponi qafas li jħares 'il quddiem biex ikunu jistgħu jiġu identifikati r-riskji emerġenti hekk kif jiżviluppaw.
Il-valutazzjoni ta' jekk jeżistux żbilanċi tibqa' bbażata fuq it-tliet kriterji tal-gravità, l-evoluzzjoni u r-rispons tal-politika.
Madankollu, il-kriterji tal-evoluzzjoni u r-rispons ta' politika mill-Istat Membru kkonċernat jingħataw aktar piż fil-valutazzjoni.
(10)
Is-suq tax-xogħol taż-żona tal-euro wera reżiljenza notevoli bis-saħħa tal-appoġġ ta’ politika matul il-kriżi talCOVID-19.
Fl-ewwel trimestru tal-2022, is-sigħat totali maħduma qabżu l-livelli ta’ qabel il-pandemija, u l-impjiegi komplew jikbru matul l-ewwel nofs tal-2022 għal livelli storikament għoljin fit-tieni kwart tal-2022 li wasslu r-rata tal-qgħad għal 6,8 %, l-aktar livell baxx tagħha mill-ħolqien tal-euro.
Madankollu, għad hemm lok għal titjib firrigward tal-integrazzjoni tan-nisa, taż-żgħażagħ u l-persuni akbar fl-età, tal-persuni b’diżabilità u tal-gruppi vulnerabbli fis-suq tax-xogħol.
Għall-ġejjieni, it-tnaqqis mistenni fl-attività ekonomika huwa mistenni li jkun ta’ piż fuq il-prospett tal-impjiegi, bir-rata tal-qgħad tiżdied bi ftit fl-2023.
Ftit hemm evidenza li l-kriżi tal-COVID-19 wasslet għal deterjorament strutturali fit-tqabbil tal-impjiegi.